Taloushallinnon merkonomiksi opiskeleva Eini Järvi on innoissaan opetus- ja kulttuuriministeriön työryhmän esityksistä (siirryt toiseen palveluun). Ne mahdollistaisivat ammatillisen koulutuksen saaneiden pääsyn todistuksen perusteella korkeakouluopintoihin ja helpottaisivat muutenkin jatko-opintoihin hakeutumista.

– Nämähän ovat aivan mahtavia nämä ehdotukset, mitä meillä on, iloitsee Suomen Opiskelija-Allianssi ry:n, OSKU:n puheenjohtajana toimiva Eini Järvi.

Hän opiskelee Ammattiopisto Tavastiassa viimeistä vuotta taloushallinnon merkonomiksi ja on yksi uudistuksia pohtineen työryhmän jäsenistä.

– Se on mahtavaa, että ammatillisen puolen opiskelijat otetaan myös huomioon jatko-opintokelpoisina. Nyt pitää lukea aivan älyttömästi pääsykokeisiin. Se on ainoa väylä tällä hetkellä mennä sinne. Nyt emme saa mitään hyväksilukua todistuksesta.

Eini Järvi pitää tärkeimpänä ehdotuksena ammattiopetuksen kolmiportaisen arvosteluasteikon muuttamista takaisin viisiportaiseksi.

Nyt pitää lukea aivan älyttömästi pääsykokeisiin. Se on ainoa väylä tällä hetkellä. Eini Järvi

– Se motivoi opiskelemaan ja erottelee paljon enemmän opiskelijoita.

Todistuksesta on nyt hyötyä hakemisessa joillakin alueilla paikallisesti, mutta ei valtakunnallisesti

– Jos lähdet omalta paikkakunnalta toiselle, siinä vaiheessa niitä hyväksilukuja on todella vaikea saada.

Yhä useampi ammattiopiskelja korkeakouluun

Työryhmän esityksen vastaanottaneen opetus- ja kulttuuriministeri Sanni Grahn-Laasosen (kok.) mielestä on tärkeää, että ammatillisen koulutuksen suorittaneita nuoria kannustetaan opiskelemaan myös korkeakouluissa.

Ammattikorkeakouluissa yli 40 prosentilla opiskelijoista on ammatillinen koulutus. Yliopisto-opiskelijoista puolestaan 95 prosenttia on ylioppilaita.

Teoriassa mahdollisuus on olemassa, mutta toistaiseksi sitä hyvin vähän nähdään. Sanni Grahn-Laasonen

– Olisi tärkeää, että saisimme tulevina vuosina tosiasiallisemmaksi siirtyä ammatillisista opinnoista korkeakouluopintoihin. Teoriassa se mahdollisuus on olemassa, mutta toistaiseksi sitä hyvin vähän nähdään. Näkisin, että luku tulee tulevina vuosina kasvamaan.

Myös Grahn-Laasonen pitää työryhmän esittämää viisiportaista arvostelua perusteltuna.

– On kuitenkin tärkeä huolehtia siitä, että jos opiskeluinto ei ole herännyt, on oltava vaihtoehtoinen väylä, jotta ei tulisi umpiperiä. Varhaisessa vaiheessa tehdyt valinnat eivät saisi sulkea ovia. Nuoret tarvitsevat selkeät käsitykset siitä, että minkälaiset mahdollisuudet heillä on lukion ja ammatillisen koulutuksen jälkeen jatko-opintoihin.

Näkisin, että luku tulee tulevina vuosina kasvamaan. Sanni Grahn-Laasonen

Opetus- ja kulttuuriministeriö kokoaa yhdessä korkeakoulujen kanssa kesän aikana kokonaisuuden siitä, miten tulevaisuuden opiskelijavalinnat tullaan tekemään.

– Siitä on jo päätetty, että pitkää valmistautumista vaativista valintakokeista luovutaan ja siirrytään yhä enemmän painottamaan todistusvalintaa. Kuitenkin siten, että aina pitää olla mahdollisuus myöhemmälle opiskeluinnon heräämiselle ja sen näyttämiselle, korostaa Grahn-Laasonen.

Muutokset liikkeelle jo ensi vuonna

Työryhmän puheenjohtaja, opetusneuvos Birgitta Vuorinen sanoo, että jos työryhmän ehdotukset menevät läpi, ensimmäiset muutokset voisivat näkyä jo ensi vuonna 2018. Muut tulisivat sen jälkeen vaiheittain voimaan vuoden 2020 loppuun mennessä.

Vuorinen muistuttaa, että ammatillisen koulutuksen suorittaneiden määrä on noussut ja moni haluaisi aloittaa korkeakouluopinnot.

Tärkeää on, että on myös muita joustavia väyliä korkeakouluopetukseen. Birgitta Vuorinen

– Signaalivaikutus on vahva, että ammatillisen koulutuksen suorittamista arvostetaan ja tuodaan esille sitä, että ammatillista koulutusväylää pitkin voi päästä korkeakouluihin ihan samalla tavoin kuin lukioväylääkin. Se on ehkä se selkein viesti ja ajatus, jota tässä halutaan tuoda esille.

Todistuksen lisäksi muita tapoja osoittaa osaamista olisivat esimerkiksi nykyistä laaja-alaisemmat valintakokeet.

– Tärkeää on, että on myös muita joustavia väyliä korkeakouluopetukseen. Paikallisia ja alueellisia malleja on. Nyt olisi aika koota kokemuksia yhteen.